ህገ ወጥ የሰዎች ዝውውርን ለመከላከል ቅንጅታዊ ስራን ማጠናከር ወሳኝ መሆኑ ተገለፀ
በሀገር አቀፍ ብሎም በክልል እና በዞን ደረጃ ህገ ወጥ የሰዎች ዝውውርን በመታደግ ረገድ ውጤታማ ሊያደርጉ የሚችሉ አራት የስራ ቡድኖች ተዋቅረው እየተንቀሳቀሱ ሲሆን ከእነዚህ መካከል በክልል ደረጃ በሰራተኛ እና ማህበራዊ ጉዳይ ቢሮ ሰብሳቢነት የሚመራው የመከላከል ቡድን የ2ዐ1ዐ በጀት ዓመት ዕቅድ ከክልል እና ከዞን ለተውጣጡ ተሳታፊዎች ቀርቦ ውይይት  እንደተደረገበት የአማራ ክልል ሰራተኛና ማህበራዊ ጉዳይ ቢሮ ገለፀ፡፡
ውይይቱን የመሩት የአማራ ብሔራዊ ክልላዊ መንግስት ሰራተኛ እና ማህበራዊ ጉዳይ ቢሮ ኃላፊ ዶ/ር ሞላ ጀምበሬ እንደገለፁት ህገ-ወጥ የሰዎች ዝውውርን መከላከል የአንድ ወገን ስራ ብቻ ባለመሆኑ ሁሉም የሚመለከታቸው አካላት ርብርብ መኖር ወሳኝ ነው፡፡
በቀረበው ዕቅድ መሰረትም በክልሉ ህገ-ወጥ የሰዎች ዝውውርን ለመከላከል ህገ-ወጥ ዝውውርን የሚጠየፍ ማህበረሰብ መፍጠር፣ለችግሩ ተጋላጭ ዜጐች ጥበቃና ከለላ ማድረግ እና ከሚመለከታቸው መንግስታዊ እና መንግስታዊ ካልሆኑ አካላት ጋር የቅንጅታዊ አሰራርን ማጠናከር ቅድሚያ የተሰጣቸው ተግባራት እንደሆኑ ተመልክቷል፡፡
የውይይቱ ተሳታፊዎች  ካለፉት ዓመታት አፈፃፀም በመነሳት ለስራው ውጤታማነት እንደ ችግር የሚነሱ በህገ-ወጥ ዝውውር የተያዙ ግለሰቦችን ወደ መጡበት አካባቢ ለመመለስ በሚደረግ ጥረት ያሉ የማቆያ፣የትራንስፖርት እና የበጀት የመሳሰሉ እጥረቶች በቀጣይም ችግር ሆነው እንዳይቀጥሉ መፍትሔ ሊቀመጥላቸው እንደሚገባ አስተያየት መስጠታቸዉም ተጠቁሟል፡፡በኢትዮጵያ ህገ ወጥ የሰዎች ዝዉዉር ከጊዜ ወደጊዜ አሳሳቢ እየሆነ የመጣ ችግር ሲሆን መንግስታዊ ያልሆኑ ድርጅቶችም ተመላሽ ዜጎችን ከመደገፍ ባለፈ ህገ ወጥ ዝውውርን ለመቀነስ በሚደረገው ጥረት ወስጥ የድርሻቸውን እንዲወጡም  ተደጋጋሚ ጥሪ ሲደረግ ቆይቷል፡፡የስደት አስከፊነትን በተመለከተ በትምህርት ቤቶች፣ በሃይማኖት ተቋማት፣ በአደረጃጀቶች ንቅናቄ በመፍጠር ለህብረተሰቡ ግንዛቤ መፍጠር እንደሚገባና የሚዲያና የኪነ-ጥበብ ባለሙያዎችም በህገ-ወጥ የሰዎች ዝውውርና በሀገር ውስጥ ሰርቶ መለወጥ እንደሚቻል የሚያሳዩ ፕሮግራሞችን በመስራት የአመለካከት ለዉጥ ለማምጣት በሚደረገዉ ጥረት የበኩላቸዉን ሚና እንዲጫወቱ ጥሪ ተላልፏል፡፡